## El Consell incrementa fins al 100 % les ajudes concedides per a la millora d’àrees industrials afectades per la riuada

*** Ivace+i modifica la convocatòria de 33,5 milions d’euros perquè els municipis puguen dur a terme actuacions destinades a la reparació de polígons danyats
* S’amplia el termini d’execució fins al 30 de juny de 2025 per a les localitats afectades directament o indirectament per les inundacions**

El Consell, a través d’Ivace+i, ha aprovat una modificació en la convocatòria d’ajudes per a la millora d’àrees industrials de 2024 que preveu un increment fins al 100 %, enfront del 70 % i 80 % actual, de les subvencions concedides als polígons afectats directament per la riuada.

Es beneficiaran un total de 31 àrees empresarials de 16 municipis de la província de València. Totes es troben detallades en l’annex de resolució de modificació que ha sigut publicat este dimarts en el *Diari Oficial de la Generalitat Valenciana*, DOGV.

Esta resolució arreplega també la possibilitat que els municipis les àrees industrials dels quals hagen patit de manera directa o indirecta les conseqüències de la DANA modifiquen les actuacions subvencionables per a adaptar-les a la reconstrucció de les infraestructures danyades. En este cas no serà necessari que arriben als 30 punts mínims que establia la convocatòria inicial.

Cal recordar que la convocatòria d’ajudes de 2024 està destinada a projectes de millora, modernització i dotació d’infraestructures i servicis en els polígons, àrees industrials i enclavaments tecnològics, en la qual s’han concedit 33,5 milions d’euros a 217 projectes empresarials de 145 municipis de la Comunitat Valenciana.

La finalitat d’Ivace+i amb la modificació és ajudar i finançar al 100 % tots els municipis afectats perquè puguen dur a terme els treballs necessaris per a la recuperació dels espais industrials i per a agilitzar la reactivació de l’activitat econòmica.

**Terminis execució i justificació**

Una altra de les novetats previstes en la resolució de modificació és l’ampliació del termini d’execució de treballs fins al pròxim 30 de juny de 2025, i fins al 15 de juliol de 2025 en el de justificació per als municipis amb ajudes concedides les àrees industrials de les quals hagen patit de manera directa els danys de les inundacions.

Estos mateixos terminis es podran aplicar a les localitats que s’hagen vist indirectament afectades i que puguen certificar la paralització de l’execució de les obres amb motiu de la riuada, sempre que no renuncien als treballs pendents.

També s’elimina el requisit d’exigir un mínim de justificants del 50 % de la quantitat total que s’ha de justificar per part dels ajuntaments, a fi que els projectes de millora no es vegen revocats.

**Àrees industrials**

Les àrees industrials que es podran acollir a estes modificacions són les següents: l’Hort de Calafre (UE12) i Camí de la Marjal II UE17) d’Albal; la Creu i Camí Reial de l’Alcúdia; Avinguda Guadassuar, Nucli, Copal, Xara, Pepe Miquel i Cotes d’Algemesí; Mercat d’Abastos d’Alzira; el polígon industrial de Benetússer i Ciutat de Carlet, Sant Bernat i la Carrera de Carlet.

També es beneficiaran La Pahílla de Chiva; el Racó de Corbera; les Valletes de Montserrat; Estació, la Mina i la Pascualeta de Paiporta; Taronja i Alqueria de Raga de Picanya i Masia d’Espí (Polígon A) i Nou d’Octubre (Polígon B) de Quart de Poblet.

Així mateix, Parc Logístic de València i Sector 12 i Bassa de Riba-roja de Túria; l’àrea industrial Nord de Sedaví; el Forn d’Alcedo de València i Virgen de la Salud i Zamarra de Xirivella es troben entre les beneficiàries.

Fecha: 19/11/2024